በኪክ ቦክስ ስፖርት ከሀገር ሳይርቁ ዓለም ዓቀፍ ተጠቃሚነት
 በአካል ብቃት እንቅስቃሴያቸው የሚታወቁትና በኅብረተሰቡ ዘንድ በአጭር ጊዜ ተቀባይነት አግኝተው በውድድር መድረክ ተወዳጅነትን ካተረፉ የስፖርት አይነቶች የኪክ ቦክስ ይጠቀሳል። ካራቴና ቡጢን አጣምሮ የያዘው ኪክ ቦክስ ስፖርት እ.ኤ.አ. 1950 ጃፓን ላይ እንደተጀመረ መረጃዎች ያስቀምጣሉ፡፡ መመከት፣ ቡጢ መሰንዘርና ራስን መከላከል ከአጠቃላይ የአካል ብቃት ቅልጥፍና መገለጫዎች ውስጥ ይጠቀሳሉ፡፡ ስፖርቱ በዓለም አቀፍ ደረጃ ከተዋወቀ ሰባት አስርት ዓመታትን ብቻ ያስቆጠረ ቢሆንም በከፍተኛ ደረጃ ተወዳጅነት ማግኘት ችሏል። የኪክ ቦክስ ስፖርት መዳረሻ ካደረጋቸው ሀገራት መካከል ኢትዮጵያ ተጠቃሽ ናት። ስፖርቱ ከ21 ዓመት በፊት ካናዳዊ ዜግነት ባለው ኢትዮጵያዊ ፕሮ ኦኬሎ አማካይነት አዲስ አበባ ላይ ሥልጠናው እንደጀመረ ይነገራል፡፡ በወቅቱ አንድ ክለብ የነበረ ሲሆን፣ በሒደት የክለቦች ቁጥር እየጨመሩ መምጣታቸውን ተከትሎ ወደ ክልልም እየተስፋፋ መምጣት ችሏል፡፡ በሀገራችን ከቅርብ ጊዜ ወዲህ ከሕፃናት ጀምሮ እስከ አዋቂዎች እየተዘወተረ የመጣው ኪክ ቦክስ በፌዴሬሽን ደረጃ ተቋቁሞ በእንቅስቃሴ ላይ ይገኛል፡፡ ስፖርቱ በአዲስ አበባ በስድስት ክፍለ ከተሞች ክለቦችን በማቀፍና በክልል ደረጃ ደቡብ፣ ኦሮሚያ፣ ድሬዳዋ፣ ትግራይ፣ ጋምቤላ፣ አርባ ምንጭ መስፋፋቱን ተከትሎ ጥር 9 ቀን 2011 በፌዴሬሽን ደረጃ ለማደግ አስችሎታል፡፡ በተለይ የአዲስ አበባ ኪክ ቦክሲንግ ማህበር ሲያደርግ የነበረው ጠንካራ እንቅስቃሴ ስፖርቱ ከነበረበት ደረጃ ከፍ ለማለቱ ዐብይ ሚና እንደነበረው የስፖርቱ ሙያተኞች ይናገራሉ። የኪክ ቦክስ ስፖርት ከማህበርነት ወደ ፌዴሬሽነት ካደገ በኋላም ቢሆን፤ ስፖርቱን ወደ ተሻለ ደረጃ ለማድረስና በአፍሪካ ብሎም በዓለም አቀፍ ደረጃ ተወዳዳሪ ለማድረግ የተለያዩ ፕሮግራሞችን በመንደፍ እየተንቀሳቀሰ እንደሚገኝ ታውቋል።ማስተር አዛዥ አየለ
ለአዲስ ዘመን ጋዜጣ
እንደተናገሩት፤ የኪክ ቦክስን
ስፖርት ወደ ፊት
እንዲራመድ በማድረግ ደረጃ
የሀገር አቀፍና አለም
ዓቀፍ ውድድሮች አማራጮችን
ፈጥሮ መጠቀም በመሰረታዊነት
ተጠቃሹ ነው። በሀገራችን
በአይነቱ የመጀመሪያና ጠንካራ
አለም ዓቀፍ የውድድር
መድረክ የማዘጋጀት እድል
ተገኝቷል። የኪክ ቦክስ ስፖርቱን ወደ ተሻለ አቅጣጫ እንዲጓዝ ተስፋ የተጣለበት የውድድር መድረኩ፤ የአዲስ አበባ ከተማ ኪክ_ቦክሲንግ አደራጅ ኮሚቴ በዐይነቱ ለመጀመሪያ ጊዜ ከካናዳ እና ከአሜሪካ ከመጡ ‹የአፍሪካን ዩናይትድ ኤም ኤም ኤ ኢቨንት ኦርጋናይዘር› ጋር በመሆን ያዘጋጁት መሆኑንም ማስተር አዛዥ አመልክተዋል። ከውጪ ሀገርና በሀገራችን የሚገኙ ተወዳዳሪዎች የሚሳተፍበት ይህ ውድድር በግንቦት ወር መጀመሪያ በኢንተርኮንቲኔንታል ሆቴል ለአንድ ቀን የሚካሄድ መሆኑንም አስታውቀዋል።ማስተር አዛዥ በዚህ ውድድር ስምንት ፕሮፌሽናል የኪክ ቦክስ ተወዳዳሪዎች ከውጪ እንደሚመጡ በመጠቆም፣ ስፖርተኞቹ በኤም ኤም ኤ አዘጋጅነት በተካሄዱ «የሚክስድ ማርሻል አርት»ውድድሮች ላይ የመሳተፍ እድል የነበራቸው መሆኑን አስታውሰዋል፡፡ በመሆኑም አጋጣሚው ለእኛ ሀገር ተጫዋቾች የዐለም አቀፍ የውድድር ልምድ ከሀገራቸው የትም ሳይሄዱ እንዲያገኙ ትልቅ እድል የሚፈጥር መሆኑን አብራርተዋል።በሀገራችን እንዲህ አይነት የውድድር መድረኮች መዘጋጀታቸው ዘርፈ ብዙ ፋይዳ ያለው መሆኑን የሚናገሩት ማስተር አዛዥ፤ በስፖርቱ ውጤት ለማምጣት ከፍተኛ የሆነ መነቃቃት እንዲፈጠር ያደርጋል ይላሉ። የኤም ኤም ኤ ውድድር በአለም ዓቀፍ ደረጃ ከፍተኛ ገንዘብ የሚገኝበት የውድድር መድረክ መሆኑ ይታወቃል። ለሀገራችን የኪክ ቦክስ ተጫዋቾች በስፖርቱ የተሻለ የገንዘብ ተጠቃሚነትን እድል ይፈጥራል ተብሎም ይጠበቃል፡፡ የኪክ ቦክስ ተጫዋቾች እንደ አትሌቲክሱ፣ እግር ኳሱ ሁሉ በገንዘብ ተጠቃሚ እንዲሆኑ ያደርጋል። በሌላ በኩል ደግሞ እንደዚህ አይነት ዓለም አቀፍ የውድድር መድረኮችን ማዘጋጀት በሀገር ገጽታ ግንባታ የራሱ የሆነ አስተዋጽኦ አለውና፤ የከተማችንና ሀገራችንን ገጽታ ከመገንባት አኳያ ሚና እንደሚኖረውም ማስተር አዛዥ አመልክተዋል። ግንቦት መጀመሪያ ላይ በኢንተርኮንትኔንታል ሆቴል ውድድሩ ከሚካሄድበት ቀን ቀደም ብሎ ከተለያየ ሀገር በሚመጡት የኪክ ቦክስ ስፖርተኞች የአሰልጣኝነትና የዳኝነት ስልጠና እንዲሰጡ የሚደረግበት መርሃ ግብር መያዙ የተገለፀ ሲሆን፣ በሀገራችን ለመጀመሪያ ጊዜ የሚዘጋጀው ውድድር ለስፖርተኞች የስልጠና አጋጣሚን ይዞ የመጣ መሆኑ ተጨማሪ ስኬት እንደሚሆን ታምኖበታል፡፡አዲስ ዘመን የካቲት 16 / 2012 ዓ.ም ዳንኤል ዘነበ